Jernbanens sikkerhedsmyndighed udsender nu en advarsel for det samlede danske jernbanenet, efter at en trailer fra en lastbil onsdag løsrev sig fra et godstog og udløste landets værste jernbaneulykke i flere årtier. Otte personer blev dræbt, da lastbiltraileren ramte et lyntog i modsat retning på Storebæltsbroen.

Trafik-, Bygge- og Boligstyrelsen advarer mod at anvende vogntypen lommevogne ved transport af lastbiltrailere, også kendt som sættevogne. Advarslen kommer på baggrund af en orientering fra Havarikommissionen, som er i gang med at undersøge ulykken på Storebæltsbroen.

»Henvendelsen bygger på, at der er identificeret en mulig risiko for, at sættevognen ikke låses fast til skammel/saddel i forbindelse med transport. Trafik-, Bygge- og Boligstyrelsen har ikke fået dokumentation for, at denne risiko er begrænset til en bestemt type lommevogne, type af skammel/saddel eller kombinationen af disse. På baggrund af dette udsender styrelsen denne advarsel,« skriver Trafik-, Bygge- og Boligstyrelsen på sin hjemmeside.

Skærpet kontrol af låsemekanismen

Der er ikke tale om et egentligt forbud mod at køre med lommevogne, bekræfter Trafik-, Bygge- og Boligstyrelsen over for Ingeniøren. Styrelsen opfordrer landets godsoperatører til at udføre ekstra kontrol ved sikringen af låsemekanismen, når sættevogne monteres på godsvogne.

»Advarslen blev sendt direkte til de relevante operatører på banen og skal ses som en opfordring til ansvarlige godsoperatører om at udføre ekstra kontrol ved sikring af låsemekanismen, når sættevogne monteres på godsvogne,« skriver kontorchef i styrelsen, Claus René Pedersson, til Ingeniøren.

Låsemekanismen omfatter den såkaldte kongetap forrest på lastbiltrailernes underside, der siden ulykken onsdag har været genstand for debat. Ved monteringen fastlåses tappen til skamlen på lommevognen, og mekanismen kan modstå stor belastning. Meget peger derfor på, at kongetappen ikke har været ordentligt fastlåst på den lommevogn, der var involveret i ulykken.

Foreløbigt kun en mistanke

Claus René Pedersson fortæller, at der indtil videre kun er tale om en mistanke om, at låsemekanismen udgør en sikkerhedsrisiko.

»Efter den tragiske ulykke på Storebæltsbroen den 2. januar har Havarikommissionens foreløbige undersøgelser indikeret, at der kan være en sikkerhedsmæssig risiko forbundet med fastgørelsen af sættevognen til skammel/saddel i forbindelse med transport. Når Trafik-, Bygge- og Boligstyrelsen bliver præsenteret for en mistanke om en sikkerhedsmæssig risiko, overvejer vi straks, om mistanken kræver, at der iværksættes nye, sikkerhedsmæssige tiltag og i givet fald hvilke der vil være passende i det konkrete tilfælde,« skriver han.

Havarikommissionen bekræftede i sidste uge over for Ingeniøren, at kongetappen blandt flere andre elementer er i kommissionens søgelys under den igangværende undersøgelse.

»Vi har efterhånden fået registreret og samlet en lang række dele, som vi skal til at inspicere nærmere. Om kongetappen er blandt dem, kan jeg ikke komme ind på. Men den har vores interesse ligesom andre dele,« fortalte havariefterforsker Bo Haaning, der torsdag ikke ønskede at gå i detaljer med status på efterforskningen.

Trafik-, Bygge- og Boligstyrelsen er i øjeblikket i gang med at afklare, om risikoen kan afgrænses til bestemte typer af godsvogne eller skamler.

Opdateret 13.43 med kommentarer fra Trafik-, Bygge- og Boligstyrelsen.